b'\n_START_ARTICLE_\nAnti\xc4\x8dna knji\xc5\xbeevnost\n_START_PARAGRAPH_\nAnt\xc3\xad\xc4\x8dna knji\xc5\xbe\xc3\xa9vnost obsega knji\xc5\xbeevnosti iz obdobja antike, torej gr\xc5\xa1ko in rimsko knji\xc5\xbeevnost. Antika pomeni dobo pred srednjim vekom, ki je trajala od leta 1000 pr. n. \xc5\xa1t. do 5. stoletja.\n_START_SECTION_\nVrste ali zvrsti anti\xc4\x8dne knji\xc5\xbeevnosti\n_START_PARAGRAPH_\nV tem \xc4\x8dasu so nastale skoraj vse danes znane vrste ali zvrsti: v pesni\xc5\xa1tvu ljubezenska pesem, elegija, epigram, himna, oda, satira in druge, med epskimi ali pripovednimi zvrstmi ep, roman, pravljica, bajka, novela, v dramatiki tragedija, komedija in kratki dramski prizori. Precej\xc5\xa1en dele\xc5\xbe so imele polknji\xc5\xbeevne zvrsti, kot so zgodovinopisje, biografija, filozofska proza, dialogi, pou\xc4\x8dne pesnitve, pisma in druge.\n_START_SECTION_\nRazvoj anti\xc4\x8dne knji\xc5\xbeevnosti\n_START_PARAGRAPH_\nStarogr\xc5\xa1ka knji\xc5\xbeevnost se za\xc4\x8denja od 10.stoletja pr. n. \xc5\xa1t. in je svoj prvi vrh dosegla s Homerjem v 9. ali 8. stoletju pr. n. \xc5\xa1t. Homer je predstavnik arhai\xc4\x8dne dobe, ki se nadaljuje z razvojem pesni\xc5\xa1tva v 5. stoletju pr. n. \xc5\xa1t. Dramatika dose\xc5\xbee svoj vrh v klasi\xc4\x8dni dobi 5. stoletja. Od 4. stoletja naprej traja njena pozna oz. helenisti\xc4\x8dna doba, za katero so zna\xc4\x8dilni filozofski spisi._NEWLINE_Rimska knji\xc5\xbeevnost se za\xc4\x8denja v 3. stoletju pr. n. \xc5\xa1t. in je v svojih za\xc4\x8detkih mo\xc4\x8dno odvisna od gr\xc5\xa1ke, vendar postane pozneje samostojnej\xc5\xa1a. Vrh dose\xc5\xbee v svoji klasi\xc4\x8dni dobi, ki traja do zmage kr\xc5\xa1\xc4\x8danstva v 4. stoletju pr. n. \xc5\xa1t. Delimo jo na zlati vek, srebrni vek in obdobje poznega rimskega cesarstva.\n_START_SECTION_\nStarogr\xc5\xa1ka knji\xc5\xbeevnost\n_START_PARAGRAPH_\nIzraz Starogr\xc5\xa1ka knji\xc5\xbeevnost ozna\xc4\x8duje gr\xc5\xa1ko knji\xc5\xbeevnost starega veka; ostale knji\xc5\xbeevnosti, ki so se razvijale v tem obmo\xc4\x8dju imenujemo bizantinska (srednjeve\xc5\xa1ka) in novogr\xc5\xa1ka knji\xc5\xbeevnost(knji\xc5\xbeevnost 19. in 20. stoletja)._NEWLINE_Arhai\xc4\x8dno obdobje je bilo pomembno predvsem za razvoj gr\xc5\xa1ke epike in lirike. Od 9. do 7. stoletja pr. n. \xc5\xa1t. se je uveljavil ep s pesnitvami Homerja in njegovih naslednikov. Lirika se je razmahnila v 7. stoletju pr. n. \xc5\xa1t., njen razcvet pa je trajal do 5. stoletja pr. n. \xc5\xa1t. Epika in lirika sta se razvijali predvsem v okolju aristokracije, ki pa je svojo gospodarsko in politi\xc4\x8dno mo\xc4\x8d \xc5\xbee odstopala mestnim dr\xc5\xbeavicam._NEWLINE_Ati\xc5\xa1ko obdobje oz. klasi\xc4\x8dna doba gr\xc5\xa1ke knji\xc5\xbeevnosti ima za temeljni literarni vrsti tragedijo in komedijo ter zgodovinsko, filozofsko in govorni\xc5\xa1ko prozo._NEWLINE_Helenisti\xc4\x8dno obdobje se za\xc4\x8denja z Aleksandrovo osvojitvijo Orienta od leta 330 pr. n. \xc5\xa1t. in traja do leta 30 pr. n. \xc5\xa1t., ko Rimljani osvojijo Egipt in stopi gr\xc5\xa1ka knji\xc5\xbeevnost v okvir Rimskega imperija. Razvoj knji\xc5\xbeevnosti se iz okolja stare aristokracije in mestnih demokracij preseli v okolje helenisti\xc4\x8dnih dvorov in trgovsko-obmorskih velemest. Knji\xc5\xbeevnost postane stvar poklicnih literatov, u\xc4\x8denjakov. Temeljne zvrsti so komedija, kraj\xc5\xa1e epske pesnitve, lirsko pesni\xc5\xa1tvo, filozofska in moralisti\xc4\x8dna proza ter roman.\n_START_SECTION_\nRimska knji\xc5\xbeevnost\n_START_PARAGRAPH_\nRimska knji\xc5\xbeevnost se je razvijala v mo\xc4\x8dni odvisnosti od gr\xc5\xa1ke. Do leta 240 pr. n. \xc5\xa1t. so na ozemlju rimske republike obstajale samo ljudske pesni\xc5\xa1ke in pripovedni\xc5\xa1ke tradicije, ki se \xc5\xa1e niso oblikovale v knji\xc5\xbeevnost. Leta 240 pr. n. \xc5\xa1t. je ujeti Grk Livij Andronik prevedel v latin\xc5\xa1\xc4\x8dino Odisejo, kar je prvi evropski prevod nasploh. To delo predstavlja za\xc4\x8detek rimske knji\xc5\xbeevnosti._NEWLINE_Od takrat so rimski avtorji prevzeli vse pomembnej\xc5\xa1e vrste gr\xc5\xa1ke knji\xc5\xbeevnosti: tragedijo, komedijo, ep, elegijo, epigram, odo,  zgodovinopisno, filozofsko, moralisti\xc4\x8dno in govorni\xc5\xa1ko prozo, roman in kraj\xc5\xa1e zgodbe. Poleg vrst so od Grkov prevzeli tudi mitologijo, snovi, motived, stil in metriko. Njihovi glavni zgledi so bili Homer, Sapfo, Anakreon, Evripid in drugi. Edina vrsta, ki so jo razvili samostojno, je satira. Prevzete vrste so prlagodili svoji socialni, zgodovinski in kulturni tradiciji._NEWLINE_Zlati vek rimske knji\xc5\xbeenosti sega od leta 81 pr. n. \xc5\xa1t. do leta 14, tj. do Avgustove smrti. Prinesel jim je razcvet govorni\xc5\xa1tva in zgodovinopisja, vrh lirike, elegije, satire in pripovednega pesni\xc5\xa1tva, zlasti epa._NEWLINE_Srebrni vek datirajo od leta 14 do leta 117 - gojil je tragedijo, filozofsko in moralisti\xc4\x8dno prozo, zgodovinopisje, epiko, satiro, roman, basen v verzih in epigram._NEWLINE_Obdobje poznega cesarstva je doba upada rimske knji\xc5\xbeevnosti. Poleg romana je to obdobje zapustilo \xc5\xa1e nekatere vidnej\xc5\xa1e primere lirskega in epskega pesni\xc5\xa1tva, hkrati pa so nekatera dela \xc5\xbee zapu\xc5\xa1\xc4\x8dala anti\xc4\x8dno literarno tradicijo in s tem pripravljala razvoj srednjeve\xc5\xa1kih literarnih zvrsti.'